A Tanács 812/2000/EK rendelete

(2000. április 17.)

a földközi-tengeri halászati erőforrások védelme érdekében bizonyos technikai intézkedésekről szóló 1626/94/EK rendelet, valamint a halászati erőforrásoknak a fiatal tengeri élőlények védelmét biztosító technikai intézkedések révén történő megóvásáról szóló 850/98/EK rendelet módosításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 37. cikkére,

tekintettel a Bizottság javaslatára,

tekintettel az Európai Parlament véleményére [1],

tekintettel a Gazdasági és Szociális Bizottság véleményére [2],

mivel:

(1) A halászat és az akvakultúra közösségi rendszerének létrehozataláról szóló, 1992. december 20-i 3760/92/EGK tanácsi rendelet [3] 2. cikke kimondja, hogy a közös halászati politika általános céljai között szerepel a tengervízi erőforrások védelme és megóvása.

(2) A nemzetközi bizottság az atlanti tonhal védelmére (International Commission for the Conservation of Atlantic Tuna; ICCAT) 1998. november 16-23. között, a spanyolországi Santiago de Compostelában tartott rendkívüli ülésén időszakos tilalmakra és a kékuszonyú tonhal minimális fogási súlyára vonatkozó szabályokra tett ajánlásokat; e szabályokat tudományos kutatások alapján dolgozták ki. Az ajánlás 1999. június 21-én lépett hatályba.

(3) A Közösség tagja az ICCAT-nak. Következésképpen ezeket az ajánlásokat végre kell hajtani a kékuszonyú tonhalra történő túlzott halászat elkerülése végett.

(4) A kékuszonyú tonhal minimális méretét az 1626/94/EK rendelet [4] és a 850/98/EK rendelet a Földközi-tenger, a Skagerrak és a Kattegat kivételével az 1. és 5. régió, az Atlanti- és az Indiai-óceán tekintetében szabályozta. Az 1626/94/EK rendelet a Földközi-tengerre időszakos tilalmakat írt elő. E rendeleteket következésképpen módosítani kell,

ELFOGADTA EZT A RENDELETET:

1. cikk

Az 1626/94/EK rendelet a következőképpen módosul:

1. A 3a. cikk (1) bekezdése helyébe a következő rendelkezés lép:

"(1) Tilos kékuszonyú tonhalra halászni kerítőhálóval

- a kizárólag vagy döntően az Adriai-tengeren működő hajóknak május 1. és 31. között az egész Földközi-tengeren, illetve július 16. és augusztus 15. között az Adriai-tenger kivételével az egész Földközi-tengeren,

- a kizárólag vagy döntően a Földközi-tengeren, de nem az Adriai-tengeren működő hajóknak július 16. és augusztus 15. között az egész Földközi-tengeren, illetve május 1. és 31. között az Adriai tengeren.

A tagállamok kötelesek biztosítani, hogy a lobogójuk alatt hajózó vagy a náluk bejegyzett hajók betartsák az e bekezdésben foglalt rendelkezést.

E rendelet alkalmazásában az Adriai-tenger déli határát a görög-albán határ és a Santa Maria di Leuca fok között húzott vonal szabja meg."

2. A IV. mellékletben a

Thunnus thynnus

szal kapcsolatos rendelkezés helyébe a következő rendelkezés lép:

"Faj | Legkisebb fogható méret |

kékuszonyú tonhal (Thunnus thynnus) | 70 cm vagy 6,4 kg |

2. cikk

A 850/98/EK rendelet XII. mellékletében a kékuszonyú tonhalra vonatkozó rendelkezések és az 5. lábjegyzet helyébe a következő rendelkezés lép:

"Faj | Legkisebb fogható méret |

kékuszonyú tonhal (Thunnus thynnus) | 70 cm vagy 6,4 kg |

3. cikk

Ez a rendelet az Európai Közösségek Hivatalos Lapjában való kihirdetését követő napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Luxembourgban, 2000. április 17-én.

a Tanács részéről

az elnök

L. Capoulas Santos

[1] 2000. március 2-i vélemény (a Hivatalos Lapban még nem tették közzé).

[2] HL C 75., 2000.3.15, 13. o.

[3] HL L 389., 1992.12.31., 1. o. A legutóbb a 1181/98/EK rendelettel (HL L 164., 1998.6.9, 1. o.) módosított rendelet.

[4] HL L 171., 1994.07.06, 1. o. A legutóbb a 1448/99/EK rendelettel (HL L 167., 1999.7.2, 7. o.) módosított rendelet.

--------------------------------------------------